作者:楊澤民
標題:選官子・選冠子
內容:塞雁呼雲，寒蟬噪晚，繞砌夜蛩悽斷。迢迢玉宇，耿耿銀河，明月又歌團扇。行客暮泊郵亭，孤枕難禁，一窗風箭。念松荒三逕，門低五柳，故山猶遠。堪嘆處。對敵風光，題評景物，惡句斐然揮染。風埃世路，冷暖人情，一瞬幾分更變。唯有芳姿為人，歌意尤深，笑容偏倩。把新詞拍段，偎人低唱，鳳鞋輕點。